Gänschmauscher

Gänschmauscher is en Uzname fä di Leit im sideschdlische Odewald, in Deile vum Bauland un vun Dauwerfrangge. Da greeschde Deil vum Negger-Odewald-Kreis, um Buche un Dürn rum, ghert dazu un da middlare Main-Dauwer-Kreis bis noch Laude un Könichshofe. Selle Gejend nennt ma aa des Gänschmauscherland. Des kummt vun da charagderischdische Ausschbrooch vum S im Wort drin un am End vum Wort, wie zum Beischbiel Gansch un Mausch. Annere Beischbiel sin Hausch, Beesche, Faschenaacht, lousch. Außerdemm is fä die Gejend noch folgendes tibisch: Iwweraal außerumm gibt-s kää Ö un Ü, des werd ugerundet als (gschlossenes odder offenes) E un gschlossenes I ausgschbroche. Blouß im Gänschmauscherland gibt-s doch e Ö un Ü, wie im Ordsname Dürn odder in Wärder wie Förds, Bökerch (= Bordkersch), Pöif (= Peif), Mörbs, Rügge, Zwüwwl (wu deils nedemol im Hochdeitsche e Ö odder Ü drin isch).

Da Nordweschde vum Negger-Odewald-Kreis ghert noch ganz zum Kurpälzische. S iwwarische Gebied vum Kreis un s Bauland is en Iwwergangsbereisch zum Sid(rhåi)fränggische un zum Oschdfränggische.

In Verdreder vum Gänschmauscherland isch da Buchemer Mundaaddischder Jacob Meyer (1866–1939). Do en Auszug aus soim Gedischd „Ma Buche!“ als Beischbiel wie ma do babbelt:

 Im Schlehebluuscht versteckelt,
 tief nei’s Daal geduckt,
 leit dunne hart am Wald, e Paradiesch!
 Vum Waartdoorn naab uf all die Pracht geguckt:
 Geit’s dann ebbs schöner’sch? Nergets! For gewisch!
 Du sonscht im ganze, weite Lann rimm suche –
 ’S geit nor ä(n) sottis Paradiesch!
 Un des bisch Du! Ma Buche!

Des Wort fä di fimbfd Jorheszeit in verschiedene Orde: 
 Negger-Odewald-Kreis: Borke, Buche, Hederschboch, Miehlboch, Mude etc.: Faschenacht, Dürn: Faschenaacht
 Main-Dauwer-Kreis: Assamstadt: Forschenacht, Kenche: Foschnocht, Könichshofe: Fooschenoochd, Laude: Faschenoochd, Owerläuda: Faschenocht, Schillischd: Foschenochd

 Lidaradur 
 Gerhard Baur: Mundart, in: Landesarchivdirektion Baden-Württemberg in Verbindung mim Negger-Odewald-Kreis (Rausgewwer): Der Neckar-Odenwald-Kreis, Band I, Sigmaringen 1992, S. 213 - 220
 Gernot Umminger: Von „Blecker“, „Kröten“ und „Strumpfkappen“, Fränkischer Volkshumor in Ortsneckereien, in: Badische Heimat 67, 1987, S. 433 - 438 (Digidales Reprint vum Landesverein Badische Heimat)

 Im Netz:
 Dürmer Gebabbel (Schdadt Dürn)

Kategorie:Rheifränggisch